Proposta għal DEĊIŻJONI TAL-KUNSILL Dwar il-konklużjoni tal-Arranġament mar-Renju tan-Norveġja dwar il-modalitajiet tal-parteċipazzjoni tiegħu fl-Uffiċċju Ewropew ta’ Appoġġ fil-qasam tal-Asil /* COM/2013/0877 final - 2013/0427 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Ir-Regolament (UE) Nru 439/2010 stabbilixxa l-Uffiċċju Ewropew ta’ Appoġġ għall-Ażil[1] sabiex isaħħaħ il-koperazzjoni prattika bejn l-Istati Membri dwar l-ażil, itejjeb l-implimentazzjoni tas-sistema Ewropea komuni tal-ażil u jgħin lill-Istati Membri li s-sistemi tal-ażil u l-akkoljenza tagħhom ikunu taħt pressjoni partikolari. Il-Premessa 24 tar-Regolament tipprevedi li "sabiex iwettaq l-għan tiegħu, l-Uffiċċju ta’ Appoġġ għandu jkun miftuħ għall-parteċipazzjoni minn pajjiżi li kkonkludew ftehimiet mal-Unjoni li permezz tagħhom adottaw u japplikaw il-liġi tal-Unjoni fil-qasam kopert minn dan ir-Regolament, partikolarment l-Islanda, il-Liechtenstein, in-Norveġja u l-Isvizzera." Dawn il-pajjiżi jissejħu l-"pajjiżi assoċjati". Għalhekk, l-Artikolu 49 (1) tar-Regolament jistipula li "l-Uffiċċju ta’ Appoġġ" għandu jkun miftuħ għall-parteċipazzjoni tal-Islanda, il-Liechtenstein, in-Norveġja u l-Isvizzera bħala osservaturi. Għandhom isiru arranġamenti li jispeċifikaw b'mod partikolari n-natura, l-limitu u l-manjiera li fihom dawk il-pajjiżi għandhom jipparteċipaw fil-ħidma tal-Uffiċċju ta’ Appoġġ. Dawn l-arranġamenti għandhom jinkludu dispożizzjonijiet relatati mal-parteċipazzjoni f''inizjattivi meħuda mill-Uffiċċju ta’ Appoġġ, mal-kontribuzzjonijiet finanzjarji u l-persunal. Fir-rigward ta' materji ta’ persunal, dawk l-arranġamenti għandhom, fi kwalunkwe każ, jikkonformaw mar-Regolamenti tal-Persunal." Il-parteċipazzjoni tal-pajjiżi assoċjati fil-ħidma tal-Uffiċċju ta' Appoġġ mhix biss pass loġiku, b'kunsiderazzjoni għall-assoċjazzjoni tagħhom mas-sistema ta' Dublin, iżda għandha wkoll valur miżjud ċar għall-offerta ta' appoġġ tal-Uffiċċju ta' Appoġġ, bħal: l-iskambju tal-aħjar prattiki u tal-għarfien espert, l-appoġġ permanenti u ta’ emerġenza tal-Uffiċċju ta' Appoġġ, il-ġbir ta’ informazzjoni u l-analiżi tal-Uffiċċju ta’ Appoġġ u s-sistema ta’ twissija bikrija u preparazzjoni tal-Uffiċċju ta' Appoġġ. Fuq din il-bażi l-Kummissjoni ppreżentat fl-1 ta’ Lulju 2011 rakkomandazzjoni lill-Kunsill biex jawtorizza lill-Kummissjoni biex tiftaħ in-negozjati mal-Islanda, in-Norveġja, l-Isvizzera u l-Liechtenstein dwar ftehimiet internazzjonali li jistabbilixxu arranġamenti bħal dawn. Il-Kummissjoni rċeviet l-awtorizzazzjoni tal-Kunsill sabiex tiftaħ in-negozjati mal-Islanda, in-Norveġja, l-Isvizzera u l-Liechtenstein dwar l-arranġamenti dwar il-modalitajiet tal-parteċipazzjoni ta’ dawn il-pajjiżi fl-EASO fis-27 ta’ Jannar 2012. In-negozjati saru b’mod konġunt mal-pajjiżi assoċjati kollha. Saru erba’ sessjonijiet ta’ negozjati. It-test finali tal-abbozz tal-Arranġament man-Norveġja ġie inizjalat fit-28 ta’ Ġunju 2013. L-Istati Membri kienu infurmati u kkonsultati fil-gruppi ta’ Ħidma tal-Kunsill rilevanti. Min-naħa tal-Unjoni, il-bażi ġuridika għall-Arranġament hija l-Artikolu 74 u 78 (1) u (2), flimkien mal-Artikolu 218 tat-TFUE. Il-Kummissjoni ffirmat l-Arranġament fil-[...] F'konformità mal-Art. 218(6)(a) tat-TFUE, il-kunsens tal-Parlament Ewropew għall-konklużjoni tal-Arranġament ingħata fil-[…] 2. RIŻULTATI TAN-NEGOZJATI Il-Kummissjoni tikkunsidra li ntlaħqu l-għanijiet stabbiliti mill-Kunsill fid-direttivi ta’ negozjati tiegħu u li l-abbozz tal-Arranġament huwa aċċettabbli għall-Unjoni. Il-kontenut finali tiegħu jista’ jitqassar kif ġej: L-abbozz ta’ Arranġament jipprevedi l-parteċipazzjoni sħiħa tan-Norveġja fl-attivitajiet tal-Uffiċċju ta’ Appoġġ [l-Artikolu 1], ir-rappreżentazzjoni fil-Bord ta’ Tmexxija tal-Uffiċċju ta' Appoġġ bħala osservatur mingħajr dritt tal-vot [l-Artikolu 2], kontribuzzjonijiet finanzjarji annwali tan-Norveġja, għall-baġit tal-Uffiċċju ta’ Appoġġ b’somma annwali kkalkulata skont il-PDG tagħha bħala perċentwali tal-PDG tal-Istati kollha li jieħdu sehem fil-ħidma tal-Uffiċċju ta’ Appoġġ [l-Artikolu 3 u l-Anness I]. Minbarra dan, in-Norveġja aċċettat dispożizzjonijiet dwar il-possibbiltà ta’ kontribuzzjoni miżjuda jekk il-kontribuzzjoni tal-Unjoni tiżdied [l-Artikolu 3 u l-Anness I]; Barra minn hekk, l-abbozz ta’ Arranġament jipprevedi t-twaqqif ta’ kumitat magħmul minn rappreżentanti tal-Kummissjoni u tal-pajjiżi assoċjati. Għal raġunijiet ta’ effiċjenza, dan il-Kumitat għandu jiltaqa’ flimkien mal-Kumitati korrispondenti stabbiliti ma’ pajjiżi oħra assoċjati parteċipanti abbażi tal-Artikolu 49 (1) tar-Regolament. Il-kumitat ma kienx imsemmi fid-direttivi ta’ negozjar u ġie mitlub mill-pajjiżi assoċjati sabiex jippermetti skambju ta’ informazzjoni u monitoraġġ tal-implimentazzjoni xierqa tal-Arranġament [l-Artikolu 11]. 3. IMPLIKAZZJONI BAĠITARJA L-Artikolu 3 u l-Anness I tal-abbozz tal-Arranġament jiddeskrivu d-dispożizzjonijiet relatati mal-kontribuzzjonijiet finanzjarji annwali tan-Norveġja għall-baġit tal-Uffiċċju ta’ Appoġġ u l-adattament possibbli tagħhom għas-sitwazzjoni deskritta skont l-Anness I. 4. KONKLUŻJONI Fid-dawl tar-riżultati msemmija hawn fuq, il-Kummissjoni tipproponi li l-Kunsill japprova wara li jirċievi kunsens mill-Parlament Ewropew, l-Arranġament man-Norveġja dwar il-modalitajiet tal-parteċipazzjoni tagħha fl-Uffiċċju Ewropew ta’ Appoġġ fil-qasam tal-Asil. 2013/0427 (NLE) Proposta għal DEĊIŻJONI TAL-KUNSILL Dwar il-konklużjoni tal-Arranġament mar-Renju tan-Norveġja dwar il-modalitajiet tal-parteċipazzjoni tiegħu fl-Uffiċċju Ewropew ta’ Appoġġ fil-qasam tal-Asil IL-KUNSILL TAL-UNJONI EWROPEA, Wara li kkunsidra t-Trattat dwar l-Unjoni Ewropea, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 74 u 78 (1) u (2), flimkien mal-Artikolu 218 (6) (a) tiegħu, Wara li kkunsidra l-proposta tal-Kummissjoni Ewropea, Wara li kkunsidra l-kunsens tal-Parlament Ewropew[2], Billi: (1) Skont id-Deċiżjoni tal-Kunsill 2013/XXX ta’ [...][3], l-Arranġament bejn l-Unjoni Ewropea u n-Norveġja dwar il-modalitajiet tal-parteċipazzjoni tagħha fl-Uffiċċju Ewropew ta’ Appoġġ fil-qasam tal-Asil ġie ffirmat mill-Kummissjoni fil-[ ], soġġett għall-konklużjoni tiegħu. (2) L-Arranġament għandu jiġi approvat. (3) Kif speċifikat fil-premessa 21 tar-Regolament (UE) Nru 439/2010, ir-Renju Unit u l-Irlanda qed jieħdu sehem u huma marbuta b’dak ir-Regolament. Huma għandhom għalhekk jagħtu effett lill-Artikolu 49 (1) tar-Regolament billi jieħdu sehem f’din id-Deċiżjoni. Ir-Renju Unit u l-Irlanda għalhekk qegħdin jieħdu sehem f’din id-Deċiżjoni. (4) Kif speċifikat fil-premessa 22 tar-Regolament (UE) Nru 439/2010, id-Danimarka mhix qed tieħu sehem u mhix marbuta b’dak ir-Regolament. Id-Danimarka, għaldaqstant mhux qed tieħu sehem f’din id-Deċiżjoni. ADOTTA DIN ID-DEĊIŻJONI: Artikolu 1 L-Arranġament bejn l-Unjoni Ewropea u n-Norveġja dwar il-modalitajiet tal-parteċipazzjoni tagħha fl-Uffiċċju Ewropew ta' Appoġġ fil-qasam tal-Asil huwa b’dan approvat f’isem l-Unjoni. It-test tal-Arranġament huwa mehmuż ma’ din id-Deċiżjoni. Artikolu 2 Il-President tal-Kunsill għandu jinnomina l-persuna/i awtorizzata/i biex tipproċedi/jipproċedu, f’isem l-Unjoni Ewropea, għan-notifika stabbilita fl-Artikolu 13(1) tal-Arranġament, sabiex jiġi espress il-kunsens tal-Unjoni Ewropea li tintrabat bl-Arranġament. Artikolu 3 Din id-Deċiżjoni ssir effettiva fil-jum tal-adozzjoni tagħha. Magħmul fi Brussell, Għall-Kunsill Il-President ANNESS ARRANĠAMENT bejn l-Unjoni Ewropea u r-Renju tan-Norveġja dwar il-modalitajiet tal-parteċipazzjoni tagħha fl- Uffiċċju Ewropew ta' Appoġġ fil-qasam tal-Asil L-UNJONI EWROPEA, minn hawn 'il quddiem imsejħa l-“UE” fuq in-naħa l-waħda, u IR-RENJU TAN-NORVEĠJA, minn hawn 'il quddiem imsejjaħ in-"Norveġja", fuq in-naħa l-oħra Wara li kkunsidraw l-Artikolu 49(1) tar-Regolament (UE) Nru 439/2010 tal-Parlament Ewropew u tal-Kunsill tad-19 ta’ Mejju 2010 li jistabbilixxi Uffiċċju Ewropew ta’ Appoġġ fil-qasam tal-Asil[4], minn hawn ’il quddiem imsejjaħ ir-“Regolament”, Billi: (1) Ir-Regolament jgħid li, sabiex iwettaq l-għan tiegħu, l-Uffiċċju Ewropew ta’ Appoġġ fil-qasam tal-Asil, minn hawn 'il quddiem imsejjaħ l-"Uffiċċju ta' Appoġġ", għandu jkun miftuħ għall-parteċipazzjoni minn pajjiżi li kkonkludew ftehimiet mal-UE li permezz tagħhom adottaw u japplikaw il-liġi tal-UE fil-qasam kopert minn dan ir-Regolament, b'mod partikolari l-Islanda, il-Liechtenstein, in-Norveġja u l-Isvizzera, minn hawn 'il quddiem imsejħa l-"pajjiżi assoċjati", (2) In-Norveġja kkonkludiet ftehimiet mal-UE, li bis-saħħa tagħhom adottat u tapplika l-liġi tal-UE fil-qasam kopert mir-Regolament, b’mod partikolari l-Arranġament bejn il-Komunità Ewropea u r-Repubblika tal-Islanda u r-Renju tan-Norveġja dwar il-kriterji u l-mekkaniżmi biex ikun stabbilit l-Istat responsabbli biex jeżamina talba għall-asil iddepożitata fi Stat Membru jew fl-Islanda jew fin-Norveġja[5], FTIEHMU KIF ĠEJ: Artikolu 1 Il-limitu sa fejn se tasal il-parteċipazzjoni In-Norveġja għandha tipparteċipa b’mod sħiħ fil-ħidma tal-Uffiċċju ta’ Appoġġ u tkun intitolata li tirċievi azzjonijiet ta' appoġġ mill-Uffiċċju ta’ Appoġġ kif deskritt fir-Regolament u skont it-termini stabbiliti bl-Arranġament preżenti. Artikolu 2 Bord ta' Tmexxija In-Norveġja għandha tkun irrappreżentata fil-Bord ta’ Tmexxija tal-Uffiċċju ta’ Appoġġ bħala osservatur mingħajr id-dritt li tivvota. Artikolu 3 Kontribuzzjoni Finanzjarja 1. In-Norveġja għandha tikkontribwixxi għad-dħul tal-Uffiċċju ta’ Appoġġ, somma annwali kkalkulata skont il-Prodott Domestiku Gross (PDG) bħala persentaġġ tal-PDG tal-Istati parteċipanti kollha skont il-formula deskritta fl-Anness I. 2. Il-kontribuzzjoni finanzjarja msemmija fil-Paragrafu 1 għandha ssir pagabbli mill-jum wara d-dħul fis-seħħ jew miż-żmien tal-applikazzjoni provviżorja ta’ dan l-Arranġament kif imsemmi fl-Artikolu 13 (3) tal-Arranġament. L-ewwel kontribuzzjoni finanzjarja għandha titnaqqas b’mod proporzjonali għall-bqija taż-żmien fis-sena wara d-dħul fis-seħħ jew miż-żmien tal-applikazzjoni provviżorja ta’ dan l-Arranġament. Artikolu 4 Protezzjoni tad-Dejta 1. Bl-applikazzjoni ta' dan l-Arranġament, in-Norveġja tipproċessa d-dejta f’konformità mad-Direttiva 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta.[6] 2. Għall-iskop ta' dan l-Arranġament, ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dak id-dejta[7] għandu japplika għall-ipproċessar tad-dejta personali mill-Uffiċċju ta’ Appoġġ. 3. In-Norveġja għandha tirrispetta r-regoli dwar il-kunfidenzjalità tad-dokumenti miżmumin mill-Uffiċċju ta' Appoġġ, kif stabbilit fir-Regoli ta’ Proċedura tal-Bord ta' Tmexxija. Artikolu 5 Status ġuridiku L-Uffiċċju ta’ Appoġġ għandu jkollu personalità ġuridika skont il-liġi tan-Norveġja u għandu jgawdi fin-Norveġja l-iżjed kapaċità ġuridika estensiva mogħtija lil persuni legali skont il-liġi tan-Norveġja. Jista', b'mod partikolari, jakkwista jew jiddisponi minn proprjetà mobbli u immobbli u jista' jkun parti fi proċedimenti legali. Artikolu 6 Responsabbiltà Ir-responsabbiltà tal-Uffiċċju ta’ Appoġġ għandha tkun regolata mill-Artikolu 45 (1), (3) u (5) tar-Regolament. Artikolu 7 Qorti tal-Ġustizzja In-Norveġja għandha tirrikonoxxi l-ġuriżdizzjoni tal-Qorti tal-Ġustizzja tal-Unjoni Ewropea fuq l-Uffiċċju ta' Appoġġ, kif stipulat fl-Artikolu 45 (2) u (4) tar-Regolament. Artikolu 8 Persunal tal-Uffiċċju ta’ Appoġġ 1. Skont l-Artikolu 38 (1) u 49 (1) tar-Regolament, ir-Regolamenti dwar il-Persunal tal-Uffiċjali u l-Kundizzjonijiet ta’ Impjieg tal-Aġenti l-Oħra tal-Unjoni Ewropea, ir-regoli adottati b’mod konġunt mill-istituzzjonijiet tal-Unjoni Ewropea sabiex ikunu applikati dawn ir-Regolamenti tal-Persunal u r-regoli adottati mill-Uffiċċju ta’ Appoġġ skont l-Artikolu 38 (2) tar-Regolament japplikaw għal ċittadini tan-Norveġja reklutati bħala membri tal-persunal mill-Uffiċċju ta’ Appoġġ. 2. B’deroga mill-Artikolu 12 (2) (a) u l-Artikolu 82 (3) (a) tal-Kundizzjonijiet tal-Impjieg ta' Aġenti Oħra tal-Unjoni Ewropea, iċ-ċittadini tan-Norveġja li jgawdu d-drittijiet kollha tagħhom bħala ċittadini jistgħu jiġu ingaġġati permezz ta’ kuntratt mid-Direttur Eżekuttiv tal-Uffiċċju ta’ Appoġġ skont ir-regoli eżistenti għall-għażla u l-ingaġġ tal-persunal adottati mill-Uffiċċju ta’ Appoġġ. 3. L-Artikolu 38 (4) tar-Regolament japplika mutatis mutandis għaċ-ċittadini tan-Norveġja. 4. Iċ-ċittadini tan-Norveġja ma jistgħux, madankollu, jinħatru għal kariga ta’ Direttur Eżekuttiv tal-Uffiċċju ta’ Appoġġ. Artikolu 9 Privileġġi u immunitajiet In-Norveġja għandha tapplika għall-Uffiċċju ta’ Appoġġ u għall-persunal tiegħu l-Protokoll dwar il-Privileġġi u l-Immunitajiet tal-Unjoni Ewropea[8] kif ukoll kwalunkwe regoli adottati skont dan il-Protokoll relatati ma’ materji tal-persunal tal-Uffiċċju ta’ Appoġġ. Artikolu 10 Ġlieda kontra l-frodi Id-dispożizzjonijiet stabbiliti fl-Artikolu 44 tar-Regolament għandhom jiġu applikati u l-Uffiċċju Ewropew Kontra l-Frodi (OLAF) u l-Qorti tal-Awdituri jistgħu jeżerċitaw is-setgħat mogħtija lilhom. L-OLAF u l-Qorti tal-Awdituri għandhom jinformaw lil Riksrevisjonen fi żmien xieraq dwar kwalunkwe intenzjoni li jwettqu kontrolli fil-post jew awditjar li, jekk l-awtoritajiet Norveġiżi hekk jixtiequ, jistgħu jsiru b’mod konġunt ma’ Riksrevisjonen. Artikolu 11 Il-Kumitat 1. Kumitat, kompost minn rappreżentanti tal-Kummissjoni Ewropea u n-Norveġja, għandu jissorvelja l-implimentazzjoni xierqa tal-Arranġament u jiżgura proċess kontinwu ta’ azzjonijiet ta’ informazzjoni u skambju ta’ opinjonijiet f’dan ir-rigward. Għal raġunijiet ta’ effiċjenza, dan il-Kumitat għandu jiltaqa’ flimkien mal-Kumitati korrispondenti stabbiliti ma’ pajjiżi oħra assoċjati parteċipanti abbażi tal-Artikolu 49 (1) tar-Regolament. Għandu jiltaqa’ fuq talba jew tan-Norveġja jew tal-Kummissjoni Ewropea. Il-Bord ta’ Tmexxija tal-Uffiċċju ta’ Appoġġ għandu jkun infurmat dwar il-ħidma ta’ dan il-Kumitat. 2. L-informazzjoni dwar leġiżlazzjoni prevista tal-UE, li jew taffettwa direttament jew temenda r-Regolament jew mistennija li jkollha implikazzjoniet relatati mal-kontribuzzjonijiet finanzjarji stipulati fl-Artikolu 3 ta’ dan l-Arranġament, għandha tinqasam u għandu jsir skambju ta’ fehmiet dwar dan fil-Kumitat. Artikolu 12 Anness L-Anness I ta’ dan l-Arranġament għandu jikkostitwixxi parti integrali minn dan l-Arranġament. Artikolu 13 Dħul fis-seħħ 1. Il-Partijiet Kontraenti għandhom japprovaw dan l-Arranġament skont il-proċeduri tagħhom. Il-Partijiet għandhom jinnotifikaw lil xulxin bit-tlestija ta' dawn il-proċeduri. 2. Dan l-Arranġament jidħol fis-seħħ fl-ewwel jum tal-ewwel xahar wara l-jum tal-aħħar notifika msemmija fil-paragrafu 1. 3. Mal-firma ta’ dan l-Arranġament, il-partijiet kontraenti jistgħu, bi qbil reċiproku jiddikjaraw li għandu japplika b’mod provviżorju mill-jum wara dak tal-firma tiegħu. Artikolu 14 Tmiem u validità 1. Dan l-Arranġament għandu jkun għal perjodu mhux limitat. 2. Kull Parti Kontraenti tista’, wara konsultazzjoni fil-Kumitat, tiddenunzja dan l-Arranġament billi tinnotifika lill-Parti Kontraenti l-oħra. L-Arranġament għandu jieqaf milli japplika sitt xhur wara d-data ta’ tali avviż. 3. Dan l-Arranġament għandu jiġi terminat f’każ ta’ terminazzjoni tal-Ftehim bejn il-Komunità Ewropea u r-Repubblika tal-Islanda u r-Renju tan-Norveġja dwar il-kriterji u l-mekkaniżmi biex ikun stabbilit l-Istat responsabbli biex jeżamina talba għall-asil iddepożitata fi Stat Membru jew fin-Norveġja jew fl-Islanda. 4. Dan l-Arranġament għandu jitfassal f'oriġinal wieħed bil-lingwa Bulgara, Kroata, Ċeka, Daniża, Olandiża, Ingliża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola, Svediża u Norveġiża, b’kull test ikun ugwalment awtentiku. …………… ANNESS I Il-Formula biex tiġi kkalkulata l-kontribuzzjoni 1. Il-kontribuzzjoni finanzjarja tan-Norveġja għad-dħul tal-Uffiċċju ta’ Appoġġ definita fl-Artikolu 33 (3) (d) tar-Regolament hija kkalkulata kif ġej: L-aktar ċifri finali aġġornati tal-Prodott Domestiku Gross (PDG) tan-Norveġja disponibbli fil-31 ta’ Marzu ta’ kull sena għandhom ikunu diviżi bl-għadd ta’ ċifri tal-PDG tal-Istati kollha li jipparteċipaw fl-Uffiċċju ta’ Appoġġ disponibbli għall-istess sena. Il-persentaġġ miksub se jiġi applikat għall-parti tad-dħul tal-Uffiċċju ta’ Appoġġ awtorizzat kif definit fl-Artikolu 33 (3) (a) tar-Regolament, fis-sena li qed tiġi analizzata sabiex jinkiseb l-ammont tal-kontribuzzjoni finanzjarja tan-Norveġja. 2. Il-kontribuzzjoni finanzjarja titħallas f’Euro. 3. In-Norveġja tħallas il-kontribuzzjoni finanzjarja tagħha sa mhux aktar tard minn 45 jum wara li tirċievi n-nota ta’ debitu. Kull dewmien fil-ħlas iwassal għall-ħlas ta’ imgħax tal-inadempjenza min-Norveġja fuq l-ammont mhux imħallas mid-data dovuta. Ir-rata tal-imgħax għandha tkun ir-rata applikata mill-Bank Ċentrali Ewropew għall-operazzjonijiet prinċipali ta’ rifinanzjament, kif inhi ppubblikata fis-serje C tal-Ġurnal Uffiċjali tal-Unjoni Ewropea, li tidħol fis-seħħ fl-ewwel jum kalendarju tax-xahar tad-data ta’ skadenza, miżjuda bi 3,5 punti perċentwali. 4. Il-kontribuzzjoni finanzjarja tan-Norveġja tiġi adattata skont dan l-Anness f’każ li l-kontribuzzjoni finanzjarja mill-Unjoni Ewropea li ddaħħlet fil-baġit ġenerali tal-Unjoni Ewropea kif definit fl-Artikolu 33 (3) (a) ta’ dan ir-Regolament tiżdied skont l-Artikoli 26, 27 jew 41 tar-Regolament (UE, Euratom) Nru 966/2012[9] dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002. F’dan il-każ, id-differenza għandha tkun dovuta 45 jum wara li tiġi riċevuta n-nota ta’ debitu. 5. Fil-każ li l-krediti ta’ ħlas tal-Uffiċċju ta’ Appoġġ riċevuti mill-UE skont l-Artikolu 33 (3) (a) tar-Regolament dwar is-sena N ma jintefqux qabel il-31 ta’ Diċembru tas-sena N jew li l-baġit tal-Uffiċċju ta’ Appoġġ tas-sena N jitnaqqas skont l-Artikoli 26, 27 jew 41 tar-Regolament (UE, Euratom) Nru 966/2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 il-parti ta’ dawn il-krediti ta’ ħlas li ma ntefqux jew li tnaqqsu korrispondenti għall-perċentwal tal-kontribuzzjoni magħmula min-Norveġja, tiġi trasferita fil-baġit tas-sena N+1 tal-Uffiċċju ta’ Appoġġ. Il-kontribuzzjoni tan-Norveġja għall-baġit tal-Uffiċċju ta’ Appoġġ tas-sena N + 1 se titnaqqas f’dan is-sens. [1] Ir-Regolament (UE) Nru 439/2010 tal-Parlament Ewropew u tal-Kunsill tad-19 ta’ Mejju 11 li jistabbilixxi Uffiċċju Ewropew ta’ Appoġġ fil-qasam tal-Asil; ĠU L 132/11 tad-29.05.2010. [2] ĠU C […], […], p. […]. [3] ĠU C […], […], p. […]. [4] ĠU L 132, 29.5.2010, p. 11 [5] ĠU L 93, 3.4.2001, p. 40 [6] ĠU L 281, 23.11.1995, p. 31. [7] ĠU L 8, 12.1.2011, p. 1. [8] ĠU C 83 tat-30.3.2010, p. 266. [9] ĠU L 298, 26.10.2012, p. 1.